Kommissionens forordning (EF) nr. 2231/2003
af 23. december 2003
om åbning for 2004 af toldkontingenter ved indførsel til Det Europæiske Fællesskab af visse produkter med oprindelse i Tjekkiet og Slovakiet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), særlig artikel 7, stk. 2,
under henvisning til Rådets afgørelse 98/707/EF af 22. oktober 1998 om indgåelse af en protokol om tilpasning af handelsaspekterne i Europaaftalen mellem De Europæiske Fællesskaber og deres medlemsstater på den ene side og Den Tjekkiske Republik på den anden side for at tage hensyn til Republikken Finlands, Kongeriget Sveriges og Republikken Østrigs tiltrædelse af Den Europæiske Union og resultaterne af landbrugsforhandlingerne under Uruguay-runden, også forbedringerne af den eksisterende præferenceordning(2), særlig afgørelsens artikel 2, stk. 1, og protokollens artikel 2 og 6,
under henvisning til Rådets afgørelse 98/638/EF af 5. oktober 1998 om indgåelse af en protokol om tilpasning af handelsaspekterne i Europaaftalen mellem De Europæiske Fællesskaber og deres medlemsstater på den ene side og Den Slovakiske Republik på den anden side for at tage hensyn til Republikken Finlands, Kongeriget Sveriges og Republikken Østrigs tiltrædelse af Den Europæiske Union og resultaterne af landbrugsforhandlingerne under Uruguay-runden, også forbedringerne af den eksisterende præferenceordning(3), særlig afgørelsens artikel 2, stk. 1, og protokollens artikel 2 og 6, og
ud fra følgende betragtninger:
(1) Ved protokol nr. 3 om handelen med forarbejdede landbrugsprodukter til Europaaftalerne med Tjekkiet og Slovakiet, ændret ved protokollerne om tilpasning af disse aftaler, indrømmes der årlige toldkontingenter ved indførsel af produkter med oprindelse i Tjekkiet og Slovakiet. Disse kontingenter bør åbnes for 2004.
(2) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4) indeholder bestemmelser om forvaltning af toldkontingenter. Det bør bestemmes, at de toldkontingenter, der åbnes ved nærværende forordning, forvaltes i overensstemmelse med disse bestemmelser.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
De i bilag I og II anførte årlige kontingenter for produkter med oprindelse i Tjekkiet og Slovakiet åbnes fra den 1. januar 2004 til den 30. april 2004 på de i disse bilag nævnte betingelser.
Artikel 2
De i artikel 1 nævnte fællesskabstoldkontingenter forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. december 2003.